नानी गांव पहुंचने पर जगन मामा की बहुत याद आती है। मैं तब नन्हा सा था। हर साल जब नानी गांव पहुंचता तो मुझे दूर से देखकर ही मीठी आवाज में हाक लगाते थे – पछिमहवा आ गोइल बा का रे.... मेरी मां की शादी दूर पश्चिम में हुई थी इसलिए मैं उनकी नजर में पछिमहवा था। आज जगन मामा नहीं है। पर उनकी आवाज मेरी कानों में गूंज रही है। उनको क्या मालूम की मैं अब और पश्चिम चला गया हूं जहां से कई सालों बाद पहुंचा हूं। पर तुम तो बैकुंठ धाम चले गए। वो भी क्या दिन थे। गांव में किसी भी मामा के खेत से गन्ने तोड़ कर दिन भर ऊख चाभते रहते थे। गांव के सारे लोग ही मेरे मामा थे। सारे खेत मामा के ही थे। कोई भेदभाव नहीं। मैं को कुसुम्ही गन्ना चूसने ही आता था।